b'\n_START_ARTICLE_\nVenuto al mondo\n_START_SECTION_\nJuoni\n_START_PARAGRAPH_\nItalialainen Gemma (Pen\xc3\xa9lope Cruz) matkustaa Roomasta kes\xc3\xa4lomalle Bosnian sodan runtelemaan Sarajevoon teini-ik\xc3\xa4isen poikansa Pietron (Pietro Castellitto) kanssa. Gemma haluaa n\xc3\xa4ytt\xc3\xa4\xc3\xa4 pojalleen maan, jossa h\xc3\xa4n rakastui vuosia sitten pojan is\xc3\xa4\xc3\xa4n Diegoon (Emile Hirsch). Gemma ja vastasyntynyt Pietro olivat paenneet Sarajevosta sodan sytytty\xc3\xa4, mutta Diego oli j\xc3\xa4\xc3\xa4nyt kaupunkiin ja kuollut my\xc3\xb6hemmin. Perill\xc3\xa4 Gemma kohtaa kauan s\xc3\xa4ilyneen salaisuuden, joka paljastaa paljon enemm\xc3\xa4n menneisyydest\xc3\xa4 kuin mit\xc3\xa4 Gemma muistaa tai edes tiet\xc3\xa4\xc3\xa4.\n_START_SECTION_\nTuotanto\n_START_PARAGRAPH_\nVenuto al mondon kuvaukset alkoivat Sarajevossa Bosnia ja Hertsegovinassa 12. syyskuuta 2011. Bosnia ja Hertsegovinan lis\xc3\xa4ksi elokuvaa kuvattiin Kroatiassa, Serbiassa ja Italiassa. Kroatiassa elokuvan kuvauspaikkana oli Kor\xc4\x8dula, Serbiassa Belgrad ja Italiassa Rooma ja Torino. Elokuvaa oli tuottamassa useat tuotantoyhti\xc3\xb6t, joita olivat Medusa Film, Alien Produzioni, Mod Producciones, Picomedia ja Telecinco Cinema.\n_START_SECTION_\nJulkaisu ja vastaanotto\n_START_PARAGRAPH_\nVenuto al mondo sai ensi-iltansa Toronton elokuvajuhlilla Kanadassa 13. syyskuuta 2012. Elokuvan Espanjan ensi-ilta oli San Sebasti\xc3\xa1nin elokuvajuhlilla 25. syyskuuta 2012 ja Italian 8. marraskuuta 2012. Elokuva sai teatteriensi-iltansa Espanjassa 11. tammikuuta 2013. Venuto al mondon teatterilevitt\xc3\xa4j\xc3\xa4n\xc3\xa4 Italiassa oli Medusa Distribuzione ja Espanjassa Alta Films. Maailmanlaajuisesti elokuva tuotti l\xc3\xa4hes yhdeks\xc3\xa4n miljoonan dollarin lipputulot._NEWLINE_Venuto al mondo on saanut elokuvakriitikoilta kielteisen vastaanoton. Rotten Tomatoes -sivuston mukaan 17% kriitikoista on antanut elokuvalle positiivisen arvosanan 4,1/10 keskiarvolla. Ker\xc3\xa4ys perustuu 23 arviointiin. 1 571 k\xc3\xa4ytt\xc3\xa4j\xc3\xa4st\xc3\xa4 68% on antanut elokuvalle positiivisen arvosanan 3,7/5 keskiarvolla. Metacritic-sivuston mukaan 13 arvostelun perusteella elokuva on saanut 34 pistett\xc3\xa4 sadasta mahdollisesta. Internet Movie Databasen 12 196 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 7,4/10.'